पीएसजीमाथि सिटीको जित
म्यानचेस्टर सिटीले उत्कृष्ट पुनरागमन रच्दै युरोपेली च्याम्पियन्स लिग सेमिफाइनलको पहिलो लेगमा बुधबार पेरिस सेन्ट जर्मेन (पीएसजी) लाई उसकै घरमा २–१ ले पराजित गरेको छ ।
पेरिस — म्यानचेस्टर सिटीले उत्कृष्ट पुनरागमन रच्दै युरोपेली च्याम्पियन्स लिग सेमिफाइनलको पहिलो लेगमा बुधबार पेरिस सेन्ट जर्मेन (पीएसजी) लाई उसकै घरमा २–१ ले पराजित गरेको छ ।खेलको १५ औं मिनेटमा मारक्विन्होको गोलमा पीएसजीले अग्रता लिँदा पेप ग्वार्डिओलाको सिटी दबाबमा आउने संकेत देखिएको थियो ।तर सिटीले दोस्रो हाफमा दुई गोल फर्काउन सफल रह्यो जुन दुई लेगको टाईमा निकै महत्त्वपूर्ण अवे गोल साबित हुन सक्नेछ । खेलको ६४औं मिनेटमा केभिन डे ब्रुएनाले सिटीका लागि बराबरी गोल गरे । रियाद मेरहेजले ७१औं मिनेटमा दोस्रो गोल थपे । यससँगै सिटी फाइनल प्रवेशका लागि बलियो प्रत्याशी बनेको छ ।खेलको अन्त्यतिर पीएसजी दस खेलाडीमा सीमित रह्यो । इड्रिस गुयेलाई रातो कार्ड देखाइएको थियो । अब एक सातापछि सिटीले आफ्नो घरेलु मैदानमा पहिलो लेगमा प्राप्त अग्रतालाई जोगाउने प्रयास गर्नेछ । गत वर्ष फाइनल खेलेको पीएसजीले भने अब त्यस्तै सफलता दोहोर्‍याउन आफू पछाडि परेको स्थिति उल्टाउन संघर्ष गर्नुपर्नेछ । 